Henrik Birkvig
Henrik Birkvig er en dansk grafisk designer. Henrik Birkvig er uddannet 1982 på Den Grafiske Højskole (Danmarks Medie- og Journalisthøjskole). Siden 1984 har han været ansat som lærer, konsulent og forsker på højskolen, hvor han i 1995 efterfulgte Bent Rohde som leder af højskolens afdeling for grafisk kommunikation og herefter som koordinator for de grafiske uddannelser. Desuden er han uddannet Master i Design på Arkitektskolen (KADK) i 2009.
Henrik Birkvig underviser og er forsker/konsulent specielt inden for skriftdesign, fontkvalitet, formlære og kreativitet. Han er forfatter til en lang række bøger og artikler om grafisk design og kommunikation samt redaktør af grafiske referenceværker og har blandt andet i samarbejde med de grafiske designere Morten Rostgaard Olsen og Ole Søndergaard udviklet digitalfonten København™.
I 2008 artdirectede han fonten Aller Sans i samarbejde med virksomheden Dalton Maag, London, til brug for Danmarks Medie- og Journalisthøjskoles visuelle identitetsprogram.
Henrik Birkvigs faglige omdømme har sikret mediehøjskolen regelmæssige besøg af grafisk designs internationale berømtheder, der med kurser og forelæsninger har bidraget til at give højskolen høj prestige i udlandet.
Henrik Birkvig har siden 1982 arbejdet freelance med grafiske design-opgaver og været aktiv som fremtrædende medlem af adskillige danske og udenlandske faglige udvalg, foreninger og bedømmelseskomiteer. Han var desuden medlem af Designrådet fra 1995-2021. I 2019 modtog Henrik Birkvig Forening for Boghaandværks Ærespris.